Papersnake/gushiwen huggingface dataset:
居苦
赵汝唫（宋代）

去郭近一里，结茅才数间。
红尘飞不到，幽事颇相关。
凿石分流水，移松补断山。
栖禽忙似我，日落未知还。
碧桃花歌为王丞作
戴表元（宋代）

君不见孔家藏书屋，屋坏犹闻起丝竹。
又不见郑家注书老，书带后来垂作草。
如今王家万卷文字林，桃花一树春沈沈。
花成一劳主人种，花落更同山客吟。
从来春花重萼不缀实。此花可玩实可食。
我拟天公出奇物，来寿主人并饷客。
春前待花花下狂，春后待实林下尝。
定知此桃不作寻常草木味，祗作旧时文字香。
王夫子，多酿酒。
春风亭馆何处无，天锡名花祗翁有。
从翁乞醉三万日，仍令醉后花从笔间出。
送友还蜀中
王抃（清代）

山塘绿酒浮芳菲，杨花作团如雪飞。花前沽酒送君别，别泪簌簌沾我衣。

兰桡欲发鼍鼓急，感君握手须臾立。把盏长歌曲未终，月光如水须眉湿。

君今掉头万里行，萦纡蜀道多不平。石镜铜梁连剑阁，况复江山阻甲兵。

愿君努力长途去，旧住岷江发源处。岷山雪消岷水清，望见锦官城里树。

锦城花落更愁人，杜宇啼残滟滪春。武侯庙下苔如绣，先主祠前草似茵。

君不见辽东华表归来鹤，城郭人民尽非昨。回首江南千万重，梦里寒鸡村月落。
怀广西省朱郎中熙
袁凯（明代）

洞庭秋色晏，苍梧云气深。
夫君万里去，山水迥沉沉。
竟日凌浩渺，连天逃岑崟。
鼋鼍游近渚，猿狖戏遥林。
荏苒杜若香，萧条枫树阴。
皇朝重兹土，远氓方致瑁而我将何念，岁莫独离心。
离心一何极，日夕迟徽音。
衡阳雁不到，搔首更沉吟。
少年游
庄棫（清代）

画帘深押理春蚕。金粟一灯含。帘外黄昏，满天梅雨，肠断是江南。

帘间燕子双栖稳，帘内语喃喃。抽茧情怀，化蛾心事，风味十年谙。
辛亥长至后二首 其一
刘应时（宋代）

老去惊时序，冬温少冱阴。心閒知物理，阳复见天心。

圣主成郊礼，寰区迓德音。病夫思赞善，拥褐发长吟。
题四面云山亭子
乾隆（清代）

四柱构峰巅，松萝作扉闼。
诘曲频攀跻，造极心乃豁。
一览众山小，左挹云容活。
鹤唳与鹿呦，饶伊相问答。
南歌子
杨无咎（宋代）

笛喷风前曲，歌翻意外声。年来老子厌风情。可是于君一见、眼双明。

枕臂听残漏，停杯对短檠。直教笔底有文星。欲状此时情味、若为成。
牛图
释如净（宋代）

柳堤烟敛春风静，鼻孔辽天一牯牛。
拽转通身依旧黑，野花芳草转风流。
答牛士良典簿
林弼（明代）

海国秋风客鬓华，远来共驾指南车。
越裳方物供周室，赵尉提封入汉家。
裘马清狂成旧梦，斗牛空阔接仙槎。
扁舟准拟同归去，明月洲前芦荻花。
信笔再和二首
辛弃疾（宋代）

春酒频开赤印灰，一尊忘我更忘骸。
青山只隔二三里，恰似高人呼不来。
赏心亭
刘过（宋代）

何人将我此来游，白鹭那知客有愁。
如子矜持山玉立，似予迂阔水肋洲。
尘襟抖擞风云入，石刻摩挲岁月流。
惆怅谪仙鸾驭远，离离别恨黯滩头。
兰
郑岳（明代）

短叶疏茎杂野蒿，不随清庙荐溪毛。白头空谷幽人老，夜雨篝灯读楚骚。
和秦寿之题靖安栖霞观
王之道（宋代）

飞观临无地，江天在目中。
晚霞工射日，秋水欲浮空。
蓼岸深迷绿，枫林远映红。
归欤还可喜，千里一帆风。
次韵虞永康
魏了翁（宋代）

河南富贵花，人与谱姓氏。惟兹三秀者，不谱亦名世。

肖形草木均，出处哲人似。无然而致之，朝菌何异此。

广陵张氏庐，厥应繄孝祀。新丰李兴茔，脩柯媲白紫。

意诚物皆诚，人瑞草亦瑞。萧条羌水濒，五子服丧礼。

松壑侑夕悲，竹窗湔晓泪。根基由内心，朴实无甃砌。

一朝垩室左，五色芝薿薿。乃知宇宙间，何处非实理。

诚神本同机，应感不失俪。充周遍范围，存养司诸己。

是心一息妄，目接犹虚伪。若曰信禨祥，我亦为祝史。
黄菊九首
史铸（宋代）

百卉千花了不存，独开黄菊伴金樽。
欲知却老延龄药，谁信幽香是返魂。
和子骏郎中登高
冯山（宋代）

曾对炎蒸忆静便，偶逢佳节思超然。相将绝顶孤高处，剩看清超几许天。

虽欠笙簧留席上，犹胜风雨傍篱边。好看菊蕊殷勤别，旦暮除书落枕前。
晋安春日
邱云霄（明代）

客思江流两渺漫，墙梅留雨半开残。日回东陆泉初动，榕满南州腊尚寒。

团饼喜同传故俗，柔蔬聊自荐春盘。白云徙倚孤飞处，愁入青尊意转阑。
冬夜遣闷三首呈吴少槐吏部 其三
卢楠（明代）

钟鼓何相报，欢呼促警齐。仗严妨落月，柝罢净鸣鸡。

计过疑疏阔，才轻敢怨携。汉庭循吏在，何必叹羁栖。
暮春
薛蕙（明代）

春光垂晚暮，天气转清和。迟日增花萼，微风罢水波。

抛书常懒读，得酒即狂歌。看取星星发，今年又校多。
千山观
刘克庄（宋代）

西巘林峦擅一城，渺然飞观入青冥。
于湖数字题华栋，阳朔千山献画屏。
境胜小诗难写尽，天寒薄酒易吹醒。
独游不恨无人语，满壑松声可细听。
次韵邓善之书怀七首 其二
方回（元代）

老怀饶感慨，无一可欢娱。久矣还初服，胡然落半途。

流年苏武雁，往事左慈鲈。莫笑腰围减，还堪作酒壶。
次韵杜正南讷长老
周孚（宋代）

鼎鼎百年才一炊，人生何处是真依。百方莫放痴蝇出，一语还惊俊鹘飞。

喜子解圆今日话，看谁能凑此翁机。不须更说衡山事，只得渠家半芋归。
苕霅行和于潜令毛国华
晁补之（宋代）

苕溪清，霅溪绿。
溪水湾环绕天目，山间古邑三百家。
日出隔溪闻打衙，长官长髯帽乌纱。
不曾执板谒大尹，醉卧紫兰花影斜。
紫兰花开为谁好，年年岁岁溪南道。
不见西陵白发人，荆江夜雪唱阳春。
阳春绝唱和者寡，客醉闻之双泪洒。
夜来魂梦海中山，缥缈云涛烟浪间。
云涛烟浪不可渡，睡觉秋风落桐树。
秦吉了，秦吉了。言语无人会。
无人会得奈君何，且向紫兰花下醉。
饮中示子贤诸友七绝颇愧狂斐 其二
欧阳澈（宋代）

江陵素乏橘千株，贫甚唯收柿叶书。拟叩富儿谋贷粟，及门无奈足趑趄。
曲游春·千树玲珑罩
赵功可（宋代）

千树玲珑罩，正蒲风微过，梅雨新霁。客里幽窗，算无春可到，和愁都闭。万种人生计。应不似、午天闲睡。起来踏碎松阴，萧萧欲动疑水。借问归舟归未。望柳色烟光，何处明媚。抖擞人间，除离情别恨，乾坤馀几。一笑晴凫起。酒醒後、阑干独倚。时见双燕飞来，斜阳满地。
又代上张帅太尉
沈继祖（明代）

三杰人材有重轻，子房呼字不呼名。
天授家传此韬略，固应堂上有奇兵。
方虎成功张仲在，惟忠与孝一心纯。
英姿鹦鹉洲前见，异日麒麟合上人。
挟纩皆由一主温，吮疽效命亦前闻。
听得武昌军士说，张家军比岳家军。
元颜辛巳寇边日，十骑能收唐邓州。
奈何养兵一百万，岁以金缯遗虏囚。
春秋尚复九世讎，和议于今六十秋。
诸将宁无持禄念，将军必不为身谋。
邓州西轩书事十首
陈与义（宋代）

莫嫌啖蔗佳境远，橄榄甜苦亦相并。
都将壮节供辛苦，准拟残年看太平。
句
杨义方（唐代）

海边红日半离水，天外暖风轻到花。雨声鞭自禁门出，一簇人从天上来。
满江红·拟卜三椽
吴潜（宋代）

拟卜三椽，问何处、水回山曲。朝暮景、清风当户，白云藏屋。更得四时瓶贮酒，未输一品腰围玉。待千章、手种未成阴，周遮绿。且休殢，陶令菊。也休羡，子猷竹。算百年一梦，谁荣谁辱。唤客烹茶闲话了，呼童取枕佳眠足。但晨香、一炷愿天公，时丰熟。
平旦
张良臣（宋代）

平旦梅花破冷红，越香何限水流东。陈年翠袖新年恨，尽在吹香笑语中。
程掌书二首
程珌（宋代）

夜来踏月过临川，水面粼粼桂魄圆。
此际高人方熟寐，难为一扣绿筠轩。
水龙吟 细字韵
周景（元代）

人生能几相逢，百年四海为兄弟。旧时青眼，今番白发，年华陨涕。

春更无情，抛人先去，杨花无蒂。况江程渐短，别期渐紧，须重把、兰舟系。

幸自清江如带，指黄垆、流莺声细。沧波如许，平芜何处，明朝迢递。

何预兴亡，不如休去，墙阴挑荠。且相期共看，蓬莱清浅，更三千岁。
赠临川胡丈文求丛桂书院字
徐元杰（宋代）

莫讶书斋小，其中天地宽。
毓成岐嶷粹，立取本原端。
掇拾童科易，恢弘道术难。
好培丛桂种，休作浪花看。
送不愚兄香严行
饶节（宋代）

君不见香严之山天下望，何必楞伽称海上。龙湫直下一万尺，楞崖突起三千丈。

借问何人出其中，前有国师后闲公。中间有人骑乳虎，大雄敬树真卧龙。

山中壮气今重振，堂上老人提旧印。晶明如住广寒深，渊泉自吸沧溟尽。

兄今三十未为老，名利波涛拔身早。向来自裂子夏冠，翻然便刬天然草。

如兄勇锐世莫比，谁与同生亦同死。只今文采尚未章，人道香严有真子。

隋河浑浑日夜流，兄今倚柁到南州。南州水洁草如染，自在沩山水牯牛。
剑门
郭思（宋代）

斲石为梁铁作枢，武侯於此济师徒。
鞭山怒气金鳌伏，架壑宏模玉蝀掳。
右丞相苏公挽歌二首
张说（唐代）

王宰丹青化，春卿礼乐才。缁衣传旧职，华衮赠新哀。

路泣群官送，山嘶驷马回。佳辰无白日，宾阁有青苔。

门歌出野田，冠带寝穷泉。万事皆身外，平生尚目前。

西垣紫泥綍，东岳白云篇。自惜同声处，从今遂绝弦。
忆王孙
汪元量（宋代）

离宫别苑草萋萋。对此如何不泪垂。满槛山川漾落晖。昔人非。惟有年年秋雁飞。
送邢大声宏音二首
赵蕃（宋代）

客里送行人，情钟况所亲。
絮飘吟帽雪，花杂马蹄尘。
何处为寒食，还家尚及春。
园林检校事，欠酒著诗陈。
心迹
姜特立（宋代）

心迹清虚绝点尘，更无俗虑得相亲。
可怜一片浮云性，付与逍遥自在人。
春闺咏
黄媛贞（清代）

云飞月落天将明，新莺娇啭前窗声。琴书相向两无赖，无端独自愁盈盈。

娥娥红粉帘栊里，閒花满瓶插香水。流苏轻揭晓光寒，强自添衣情已矣。

春风吹人人更愁，红日未满栏干头。如何如何梦不在，鹧鸪啼上花间楼。
蓬莱春晓歌
王克义（明代）

碧云初散扶桑树，六龙已驾羲和驭。海上神山晓色分，琪花瑶草湿香雾。

双双彩凤栖梧桐，嗈嗈相应朝阳东。四海苍生尽苏息，万国如在春风中。

忆得当年来上国，棘围鏖战文场屋。琼林宴罢醉扶归，不让当时步瀛客。

厥来出宰十八年，于今捧诏还朝天。上林春色正明媚，百花灿烂争芳妍。

自喜生逢尧舜世，愧乏涓埃酬圣帝。吟咏非才丹泪垂，强作狂歌歌舜治。
读史
陶正中（清代）

商君修耕战，立约于徙木。赏信罚随彰，卒以震巴蜀。

枭雄负异能，断制贵专独。民可与乐成，创始每弗欲。

君子重违众，持衡妙善俗。握机良所同，用意乃各属。

不见褚衣冠，终焉致巷哭。
仲夏过红桥阻雨次日寻幽至暮 其四
戴亨（清代）

饭后复来坐，清风开我襟。山云低度涧，溪鸟不归林。

日色回峰影，诗情惜柳阴。春风沂水后，怀古一何深。
送蒋德瞻弋阳
戴栩（宋代）

下车先访俗，期减月椿银。
廉使旧知己，长宫贤过人。
吏稀中路接，山密道家邻。
县谱传无用，只将琴谱亲。
闻周京春试下第遣黎公往报其家
陈献章（明代）

浣壁小儿期大魁，倚门慈母梦归来。春榜未登非恶报，开缄莫欠老黎杯。
毛女图为房参戎题四首 其二
江源（明代）

十二峰头度此身，山中花木万年春。同时金屋知谁在，回首山河不属秦。
五君咏 其一
王东槐（清代）

水部雄且杰，目摄诸曹郎。京华二十载，郁郁气不扬。

酣饮纵谈辨，泼墨肆颠狂。黄鹄群雁鹜，大笑傀儡场。
感事怀人送春病酒晓起五首 其一 感事
刘学箕（宋代）

把酒伤春暮，何人慰寂寥。才高融未荐，魂断玉空招。

赋就青阳曲，吟成白纻谣。拊栏三太息，幽愤几磨消。
偈颂五十一首
释道冲（宋代）

圆悟一关天下险，宝山有宝世间稀。
透得关来探得宝，犹落吾家第二机。
呈潘潭州十首
赵蕃（宋代）

江边石上白皑皑，远对难分李与梅。
因是欲占春早晚，桃花一树有新开。
杨花
邓深（宋代）

杨花似雪雪应嗔，散漫轻飞太逼真。
结习已消那得住，却沾尘土不沾身。
风蝶令 寒食风声
张槎（清代）

虬箭才惊漏，寒鸦早报声。砑罗裙上响银筝。和雨和愁总是不分明。

倚树狂呼梦，冲帘猛过庭。封姨十八鼓湘灵。拍岸排空潮打润州城。
过建剑饮食
陈藻（宋代）

卖食鲜虽少，开酤贱却醇。
不知天地里，何处享全珍。
见王监兵马使说近山有白黑二鹰罗者久取竟未…请余赋诗
杜甫（唐代）

雪飞玉立尽清秋，不惜奇毛恣远游。
在野只教心力破，千人何事网罗求。
一生自猎知无敌，百中争能耻下鞲。
鹏碍九天须却避，兔藏三穴莫深忧。
黑鹰不省人间有，度海疑从北极来。
正翮抟风超紫塞，立冬几夜宿阳台。
虞罗自各虚施巧，春雁同归必见猜。
万里寒空只一日，金眸玉爪不凡材。
次韵边太常
都穆（明代）

深居休叹食无鱼，诗思春来说有余。
苦爱弄风池畔柳，纤条时拂手中书。
送赵伯高
李新（宋代）

北窗玩韦编，穷年见三绝。
持文斗时英，胜不待口舌。
以此起门户，鹡鴒同好音。
何物弟兄贤，令人笑书淫。
车中莹连璧，世外无南金。
当时声名卑贾马，嗟今位出稠人下。
我归政欲质经疑，礼失尚容求诸野。
争名国寄涎蜗角，得少失多人不觉。
浑无钩距肖子都，大有诙谐胜方朔。
平时出山游锦官，马蹄踏君门前道。
江长舟自横，迳荒人莫扫。
不须苦洗霜根发，星星复出如秋草。
龙华美酒贱如水，一酌令君变衰老。
和后村答空青韵
林希逸（宋代）

病能祟眼似波旬，闻说仙方妙入神。定要空青为药使，解除翳赤见瞳人。

仆贫何计求珍剂，天寿斯文保玉身。岩电伫须光烁烁，检书看剑乐千春。
王蕊知
杨长孺（宋代）

才入平园便有声，唐昌观里久知名。
已堆玉琖分金粟，更插银知小翠罂。
萝蔓春风藤薜长，山礬香气晋齐盟。
世间百卉应无恨，不遇王公枉一生。
拟试以虫鸣秋
曾丰（宋代）

大化转无休，虫那得自由。
暗中谁擘口，閒里共鸣秋。
气感蟾蜍冷，声归蟋蟀愁。
幽闺勤杼柚，远塞急衾裘。
岂不便钳口，而犹强出头。
呶呶竟无益，也胜唤晴鸠。
偈颂九十三首 其十七
释梵琮（宋代）

安居九十日，閒中滋味长。幸好一盘饭，何用糁椒姜。

升堂重举话，雪上更加霜。
简湖中隐者
陆游（宋代）

十里隔天镜，一庵依翠屏。
甘泉胜牛乳，灵药似人形。
处处筇枝健，年年鬓色青。
客星犹不作，肯应少微星！
艮岳百咏 雁池
李质（唐代）

暮天飞下一行行，浅渚平沙足稻粱。有此恩波好游泳，何须辛苦去衡阳。
初归范伯达弟相会夜归有成
胡寅（宋代）

乱后风尘稍破昏，归来骨肉喜全存。
饮君竹叶醉不惜，映我梅花香正繁。
问学据今宜了了，唱酬从此定源源。
夜寒踏碎滩头浪，为笃平生友弟恩。
满庭芳
熊禾（元代）

斗转旋霄，梧飘金井，洞天秋气方新。幔亭仙子，飞佩下瑶京。霞袂霓裳缥缈，冰肌莹、月作精神。云璈动，琼仙歌舞，共庆捧瑶觥。

蟾宫，人未老，纵横礼乐，谈笑功名。从今去，有多少、富贵光荣。且听宾云奏曲，千秋岁、更引清声。齐眉处，朱颜绿鬓，相与共长生时，良人正赴廷对。
莫愁乐
佚名（隋代）

莫愁在何处，莫愁石城西。
艇子打两桨，催送莫愁来。
何处难忘酒二首
王安石（宋代）

何处难忘酒，英雄失志秋。
庙堂生莽卓，岩谷死伊周。
赋敛中原困，干戈四海愁。
此时无一盏，难遣壮图休。
题刘泰娘舍
孙棨（唐代）

寻常凡木最轻樗，今日寻樗桂不如。

汉高新破咸阳后，英俊奔波遂吃虚。
羌奴
郑獬（宋代）

豢饱则蹄齧，羌奴敢肆行。
蚊蝱失驱逐，蝼蚁遂纵横。
古先谋士帅，今谁可将兵。
庙堂揽群策，还许访书生。
食荠
梅尧臣（宋代）

世羞食荠贫，食荠我所甘。
适见采荠人，自出国门南。
土蠹瘦铁采，霜乱青竹篮。
携持入冻池，挑以根叶参。
手龟不自饱，食此尚可惭。
肥羔朱尾鱼，腥膻徒尔贪。
恭次家大人初抵季弟海陵官舍之韵
孙应求（宋代）

食贫宁问肉如陵，且喜官曹简事程。
千里平淮随地阔，一江远水照水明。
几我怀古登临意，时作搔头讽咏声。
酬唱敢希朱树秀，粗分菽麦异周兄。
绍熙元年恭上寿圣皇太后至尊寿皇圣帝寿成皇后尊号册宝十四首 其十三
郊庙朝会歌辞（宋代）

鞠育保护，母道备矣。密赞亲传，德其至矣。綵服来朝，慈容有喜。

既受鸿名，又多受祉。
柬南泉君园居
谢榛（明代）

几日违禅宇，遥闻钟磬音。谁同赋诗兴，自定奕棋心。

雨歇亭台爽，烟含花竹深。眼前幽意足，清旷亦山林。
代祀海渎纪成乐章有序 其十一 迎神
岳正（明代）

阴风飕飕寒景流，神之来兮骖两虬，蠙珠结佩琅玕，湘灵作傧原胥俦，先驱欲至妖氛收，夔魖敛迹魍魉愁。
山行书事
长孙佐辅（唐代）

日落风bk々，驱车行远郊。中心有所悲，古墓穿黄茅。

茅中狐心窠，四面乌鸢巢。鬼火时独出，人烟不相交。

行行近破村，一径欹还坳。迎霜听蟋蟀，向月看蟏蛸。

翁喜客来至，客业羞厨庖。浊醪夸泼蚁，时果仍新苞。

相劝对寒灯，呼儿爇枯梢。性朴颇近古，其言无斗筲。

忧欢世上并，岁月途中抛。谁知问津客，空作扬雄嘲。
吴声曲
费藻（清代）

亳州轻纱若烟雾，隔窗胧胧月微吐。门前杨柳乌乱啼，贪听吴歌不知曙。
再次韵二首 其一
陈造（宋代）

宋璞隋珠不当偿，平时佳思堕荒茫。老规种秫师陶令，备有前茅愧楚庄。

蜂鹤搅肠空轧轧，鹳鹅严阵怯堂堂。即今全胜输公等，自占床敷霸睡乡。
怀故妻及亡儿
张羽（明代）

何处葬深情，牵车出晓城。冢间无白日，镜里是前生。

积壤销钗凤，荒苔掩佩琼。空余故衣在，手迹尚分明。
感怀二首
陈棣（宋代）

道义年来胜，幽居兴倍长。
望随愁共远，懒与事相妨。
斜月光生座，修梧影转廊。
是心无起灭，世态自炎凉。
胡笳十八拍 第四拍
李纲（宋代）

筋簳精坚胡马骄，猛蛟突兽纷腾逃。春寒野阴风景暮，尘埃不见咸阳桥。

中原格斗且未归，陇山萧瑟秋云高。安得壮士兮守四方，一豁明主正郁陶。
蚤起三首 其三
欧必元（明代）

晓起但焚香，烹茶更扫石。俗家应不来，琴书吾自适。
满江红（己未生朝）
姜特立（宋代）

听说梅山，一邱内、深藏曲折。过醒心桥下，水光清彻。迤逦跻攀登翠岭，沈沈壑千峰列。更小亭、风露逼华堂，荷香发。

歌声动，云横阙。舞腰转，风回雪。正良辰美景，众宾欢悦。老子中间聊笑傲，酒行莫放觥筹歇。愿此生、长似钓璜公，添华发。
通甫弟归里诗
仇远（元代）

霜重江水缩，舣舟江之湄。
子今戒行色，予亦数归期。
已迫葵丘戍，何求买山资。
酌别苦无酒，秉粟供妻儿。
赠相掌文廖生一首
刘弇（宋代）

廖生术天与，如鉴挂高墀。能以祸福语，感动诸奔驰。

至有不旋踵，坐获百万赀。推排鬼气夺，摈斥海岳移。

自云前十年，负术骧螺湄。闹中出双掌，得子如沙披。

乃今十年后，所契了不疑。况有远大语，未易论铢锱。

曾闻物外偿，不若君家诗。吾谓廖生曰，一诗何补为。

生云等诗尔，我则如渴饥。一诗固不惜，为生试言之。

天地有文理，俯仰自可推。有文在其掌，乃晋鲁婴儿。

方其表异态，览者初亦痴。生当千年后，把握论蓍龟。

顾生勿轻许，角立非生谁。
赠水帘洞黄秀才
林干之（宋代）

读书避世喧，结庐五云表。
澹泊足生涯，诘曲藏深杳。
仰观红日近，俯视众山小。
沧溟舞澎湃，云气度浩渺。
乔松蔓翠萝，绝壁挂啼鸟。
一派从天来，长练挂木杪。
海鸥忘机智，峒蝶惊飞绕。
亦知山房静，而被俗客扰。
作诗寄殷勤。努力须壮少。
他年腾踏去，蕙账猿惊晓。
春与高陛飏访陈鉴霖月下对饮
徐搢珊（清代）

君不见，团团明月海中生，丽天宛转开云程。曾于昼时为日隐，每于中夜欺星明。

欲问圆缺是何故，素娥不语有别趣。影在人间月在天，俯仰冀邀仙子步。

对此酣饮如神仙，壶倾月下还相怜。素娥如能伴人饮，千秋快事随君传。

恨不能飞身到广寒，一览其馀不足观。所闻究不如所见，我述所见君应羡。

等閒讵识风光好，人生行乐须及早。莫将名利繫心窝，年来且把金樽倒。
和晏太尉西园晚春
宋祁（宋代）

北平心计尽红牙，五日雕鞍暮到家。
林下觅春春已晚，绿杨枝暗不通鸦。
凌风亭
韩元吉（宋代）

西山如层城，壁立有坚对。
逶迤雉堞出，一水相萦带。
诛茅发颓垣，偶与嘉景会。
天风无边来，云日为破碎。
谁能了蘋末，直欲跨鹏背。
飘然压尘土，九壤真一块。
王乔幸齐驱，御寇亦同载。
不知吏役缚，且乐公事退。
春光到花木，栏槛惬清快。
相期睨南溟，整我飞霞佩。
以前韵再继五绝
王洋（宋代）

风流比拟谈何易，未省尔曹堪作吏。
曾闻一颂了刘伶，湖上七篇传盛事。
桂枝香 二首 其一
屈大均（明代）

殷勤八跪。但暮送潮头，朝迎潮尾。正值沙禾始熟，竞衔双穗。

黄膏四角随圆月，任雌雄、入秋皆美。虎门船返，两篮紫甲，一筐红蜕。

况滥口、河鲀大至，被生钓千头，腥吹墟市。多谢鱼姑肯卖，百钱随意。

更纤手、细将香秆，并霜鳌、对对穿起。急归烹取，蘋花深处，浊醪相媚。
读史八首
陈普（宋代）

马六尾五四代士，葱寸肉方千世心。
浮云转眼百千熊，惟有性情无古今。
赠吴儒卿时馀将入都 其一
翁同和（清代）

故人惜远别，索我一幅书。我书虽不工，点画颇有馀。

重是故人意，抽毫复踌躇。墨池忽放光，照我眉与须。

天地久衰飒，傫容亦瞿瞿。嗟我四十五，发白已萧疏。

却更三数年，岂不委壑渠。恐伤故人心，对书长欷歔。

还君白雪笺，郑重当何如。
到塞后有怀青社
庞籍（宋代）

初到营陵春始回，泱泱风物接梧台。
鱼鹽利重通阛盛，筝瑟声和宴席开。
天妹肤云连岱色，海中灵药慕仙才。
早知未许身间去，悔舍尧田石润来。
昨夜
释斯植（宋代）

草堂云去后，人境两茫茫。
忽见青松老，翻疑昨夜霜。
吊屈原
张咏（宋代）

楚王不识圣人风，纵有英贤志少通。可惜灵均好才术，一身空死乱离中。
荅孔秀才
齐己（唐代）

早向文章里，能降少壮心。不愁人不爱，闲处自闲吟。

水国云雷阔，僧园竹树深。无嫌我衰飒，时此一相寻。
登平山堂
李昭玘（宋代）

断槛攲檐风雨频，不逢心赏为重新。依稀叠嶂宛如画，憔悴垂杨今复春。

一阕高歌长在耳，后来佳客复何人。悠然未尽云烟思，不见扬州十里尘。
秋日
蔡襄（宋代）

城头蔓草受新霜，天外孤鸿叫夕阳。送客情怀枫树老，著人襟袖菊花香。
同清江师月夜听坚正二上人为怀州转法华经歌
朱湾（唐代）

若耶谿畔云门僧，夜闲燕坐听真乘。莲花秘偈药草喻，

二师身住口不住。凿井求泉会到源，闭门避火终迷路。

前心后心皆此心，梵音妙音柔软音。清泠霜磬有时动，

寂历空堂宜夜深。向来不寐何所事，一念才生百虑息。

风翻乱叶林有声，雪映闲庭月无色。玄关密迹难可思，

醒人悟兮醉人疑。衣中系宝觉者谁，临川内史字得之。
江上书怀寄希昼
释文兆（宋代）

扁舟宿江上，眽眽兴何穷。
吴楚十年客，蒹葭一夜风。
东林秋信断，南越石房空。
向此都忘寐，君应与我同。
响琴峡
吴振棫（清代）

双崖对立削铁成，上摩天阙与云平。俯视不测烟冥冥，石梁横跨通人行。

堕井窥见天光明，不知日月何方生。怒涧穿石势建瓴，雪瀑飞卷鹭羽轻。

海鳅喷喝潮倒倾，龙公捧檄驱雷霆。阿香推车无暂停，两甄合战铙鼓鸣。

万马蹴踏虏帐惊，铜山碎裂宵匉訇。闻者震掉心怦怦，胡乃以琴为之名。

琴含太古移我情，大弦春温小弦清。九十一声无此声，或者缥缈仙之灵。

爱此幽险飞驭经，华山毛女招媌娙。东阳石室幽不扃，曲罢月落霜峰青。

世上传说惊聋盲，大书深刻不可更。此意是非谁与评，狂吟付与黄猿听。
得樟树镇便寄家书
范梈（元代）

商船夜说指江西，欲托音书未忍题。收拾乡心都在纸，两声杜宇傍人啼。
夜行船（寓化度寺）
吴文英（宋代）

鸦带斜阳归远树。无人听、数声钟暮。日与愁长，心灰香断，月冷竹房扃户。

画扇青山吴苑路。傍怀袖、梦飞不去。忆别西池，红绡盛泪，肠断粉莲啼路。
屈平
沈辽（宋代）

屈平已放逐，行吟成九歌。孤心抱幽恨，君王将若何。

才调固洒抱，胡为情虑多。哀哀抚长铗，轧轧感女萝。

彼已不我待，吾将怀彼那。空令汨罗水，予客泣清波。
送林伯虎 其二
赵汝燧（宋代）

玑衡占东南，老人方昭回。明庭聚耆德，公难卧蒿莱。

行行出东门，丹心趋玉阶。雪棹乘兴尔，云岫何心哉。

了却济世缘，应念金石台。天街跃马馀，就访孤山梅。

和靖有两鹤，他日骑归来。
送戴肃知县赴建安
杨荣（明代）

佐政临花县，哦松早著声。勤劳书宦迹，迁擢被恩荣。

客路三关去，郎星五夜明。山城思茂宰，黎庶定相迎。
同吕缙叔诸君寄怀希用师
苏颂（宋代）

方袍为佛者，学术以儒兼。
迹慕山林逸，心从典籍潜。
白云中寄趣，浮世外安恬。
遐想观书室，焚香正下帘。
寿傅守
释若芬（宋代）

教令浮民一岁期，只将平易抗浇漓。
朝廷若用循良课，换取樵川老吏归。
至福安第六十二
文天祥（宋代）

握节汉臣回，麻鞋见天子。
感激动四极，壮士泪如雨。
再和韵上石塘吴
王奕（元代）

发燥闻君响泮宫，玉溪旴水限西东。
惜哉宴罢瑶池晚，乃在崇台拜下风。
大光明殿步虚词 其一
施远恩（清代）

巍巍金阙耸瑶天，羽盖朱轮满大千。惭愧野人樗散甚，侍香亲到至尊前。
兰陵王·江行
董士锡（清代）

水声咽，中夜兰桡暗发。残春在，催暖送晴，九十韶光去偏急。垂杨手漫折，难结，轻帆一叶。离亭远，归路渐迷，千里沧波楚天阔。

除寒乍消歇。剩雾锁花魂，风砭诗骨。茫茫江草连云湿。怅绿树莺老，碧栏蜂瘦，空留樯燕似诉别，向人共愁绝。
重叠，浪堆雪。坐缥缈浮槎，烟外飞越。衔山一寸眉弯月，照枉渚疑镜，乱峰如发。扁舟独自，记旧梦，忍细说？
明妃曲二首 其一
曾巩（宋代）

明妃未出汉宫时，秀色倾人人不知。何况一身辞汉地，驱令万不嫁胡儿。

喧喧杂虏方满眼，皎皎丹心欲语谁？延寿尔能私好恶，令人不自保妍媸。

丹青有迹尚如此，何况无形论是非。穷通岂不各有命，南北由来非尔为。

黄云塞路乡国远，鸿雁在天音信稀。度成新曲无人听，弹向东风空泪垂。

若道人情无感慨，何故卫女苦思归？
谒金门·间院宇
卢祖皋（宋代）

间院宇。独自行来行去。花片无声帘外雨。峭寒生碧树。做弄清明时序。料理春酲情绪。忆得归时停棹处。画桥看落絮。
登幽州台歌
陈子昂（唐代）

前不见古人，后不见来者。
念天地之悠悠，独怆然而涕下！
嫩晴踏访残梅次莲公韵 其二
王彦泓（明代）

绝世仙姝欲语难，藏烟隔水靓妆残。难留合德全身见，更觅徐妃半面看。

夜雨洗教香渐淡，朝阳烘得泪初乾。假饶满树秾桃李，近在阶庭懒去观。
庭前一莲著花
楼钥（宋代）

门外荷莲浥露华，绿云平地拥秋霞。
病夫不能出门去，且看庭前第一花。
题刘正椿桂图
蓝智（明代）

灵椿丹桂人间少，又说君家报施深。三世传忠书满屋，一门积善杏成林。

功名谁似幽人志，廿旨宁违孝子心。野老久无城府迹，披图还欲远相寻。
春日田园杂兴
范成大（宋代）

柳花深巷午鸡声，桑叶尖新绿未成。坐睡觉来无一事，满窗晴日看蚕生。
土膏欲动雨频催，万草千花一饷开；舍后荒畦犹绿秀，邻家鞭笋过墙来。
高田二麦接山青，傍水低田绿未耕；桃奇满村春似锦，踏歌椎鼓过清明。
老盆初熟杜茅柴，携向田头祭社来。巫媪莫嫌滋味薄，旗亭官酒更多灰。
社下烧钱鼓似雷，日斜扶得醉翁回。青枝满地花狼藉，知是儿孙斗草来。
骑吹东来里巷喧，行春车马闹如烟。系牛莫系门前路，移系门西系碡边。
寒食花枝插满头，蒨裙青袂几扁舟。一年一度游山寺，不上灵岩即虎丘。
郭里人家拜扫回，新开醪酒荐青梅。日长路好城门近，借我茅亭暖一杯。
步屧寻春有好怀，雨余蹄道水如杯。随人黄犬搀前去，走到溪边忽自回。
种园得果廑赏劳，不奈儿童鸟雀搔。已插棘针樊笋径，更铺渔纲盖樱桃。
吉日初开种稻包，南山雷动雨连宵。今年不欠秧田水，新涨看看拍小桥。
桑下春蔬绿满畦，菘心青嫩芥苔肥。溪头洗择店头卖，日暮裹盐沽酒归。
悼时愚庵主
释绍昙（宋代）

诏书飏在破床头，高枕松根睡觉休。啼尽山禽惊不醒，萝窗空锁暮云愁。
鹎鵊词
张耒（宋代）

树头玄衣郎，神爽声复清。
睡先万目觉，起对残月星。
悯世耽睡万，体秽神不灵。
招使离衽席，啼呼每丁宁。
幽人最怜汝，未旦起坐听。
荒山多嘉树，春尽故园情。
再次韵兼简履中南玉三首
黄庭坚（宋代）

李侯诗律严且清，诸生赓载笔纵横。
句中稍觉道战胜，胸次不使俗尘生。
山绕楼台钟鼓晚，江触石矶踸杵鸣。
锁江主人能致酒，愿渠久住莫终更。
高阳台·丰乐楼分韵得如字
吴文英（宋代）

修竹凝妆，垂杨驻马，凭阑浅画成图。山色谁题？楼前有雁斜书。东风紧送斜阳下，弄旧寒、晚酒醒馀。自消凝，能几花前，顿老相如。
伤春不在高楼上，在灯前攲枕，雨外熏炉。怕舣游船，临流可奈清臞？飞红若到西湖底，搅翠澜、总是愁鱼。莫重来，吹尽香绵，泪满平芜。
寄题荆南王君行牧斋
项安世（宋代）

千斤黑牸将黄犊，八岁山童手坚竹。
呵牛行前童御之，坤艮为谦直初六。
夷山入地山已库，微阴更在山之麓。
观爻玩象谦复谦，不待占辞意先足。
姬公作繇更何言，利用直堪航四渎。
虽然用著体未明，后学相寻谁与告。
拳拳鲁叟重抽关，此路欲此须自牧。
有如子稚母更柔，弭耳阿童惟所逐。
晓随鞭影上罔峦，暮载歌声返茅屋。
不知身大童子小，但觉气和情性熟。
王郎于我丈人行，少秉谦爻晚尤笃。
自称身是牧牛人，不向天家请官粟。
书来蜀道告我言，牧事年来有条目。
成时直到东家矩，造端先自西邻牿。
邪闲诚存定章程，右確龙潜防反覆。
已将四语了卿法，更用一言从我卜。
我生冉冉向无闻，此事駸駸下乔木。
三年道路寡师友，万里奔驰妨诵读。
角羁闻道老无成，此语最悲那可复。
急须水落下夔门，走向牧斋听一曲。
送管平田先生颁封秦府归省
高叔嗣（明代）

五等周分国，三王汉世家。
日闻敦帝族，时见遣皇华。
剪土仍鹑首，疏邦自犬牙。
秦关通使节，灞水渡征车。
过邑恩难屡，堂登礼更嘉。
何如北山客，行役动长嗟。
山堂有作
黄裳（宋代）

烟笼云锁几千年，流俗寻山岂得先。一水中分吴越界，四峰前卧汉唐仙。

閒游东径窥青海，偶往西源玩白莲。却省内游还有感，杖藜独立夕阳天。
次韵王民瞻赠觉梵二首 其一
刘才邵（宋代）

腹稿欲成聊假卧，寒松疏磬仍相左。不容开府占清新，云里江相萼初破。

奇芬还似暗香浮，全胜光风泛兰些。玉川昔访长寿寺，石壁留题如此作。

珊瑚炫转光夺目，含曦一读忘饥饿。便堪高蹑诗将坛，纷纷谁可克参佐。

韦庄岂免赠巾帼，格嫩更遭脂粉涴。
之官新定同年李郎中以诗赋别即事感怀次韵上答
张伯玉（宋代）

雨后惊涛激箭催，为君停棹把离杯。宦游向老令人笑，别恨伤离触处来。

故国未归江令宅，全家且上子陵台。如今遇酒伸眉醉，休问多才与不才。
汧州作 其二
赵佶（宋代）

国破山河在，宫庭荆棘春。衣冠今左衽，忍作北朝臣。
题十样锦草
王越（明代）

睢阳坟上雨潇潇，千古徒怜百战劳。魂魄化为原上草，犹穿十样锦征袍。
高鼓院桃村
释元肇（宋代）

举头见青山，高与天齐平。俯首鉴灵泉，派分天池清。

是中十亩园，烂若红霞蒸。夫差昔不国，舞榭歌台倾。

风惊柳腰折，雨集蛙部鸣。霭霭墟里烟，纷纷鸡犬声。

寂寥千载后，公来畅幽情。手种桃千株，草架屋数楹。

厥壤宜芬芳，昭俭易落成。子孙相追随，日夕生遐征。

公今云台仙，轻强垂百龄。支筇歌紫芝，倚松诵黄庭。

绿阴长蟠实，白莲闯池生。客从何方来，略不通姓名。

自云多昔人，食之能飞升。更老上所尊，只恐蒲轮徵。

公乎笑而已，客言曾不听。归来向人说，洞口云纵横。
仙坛院
洪适（宋代）

蕉闻王子晋，云卧夜吹笙。控鹤冲天去，松风千古声。
和十二兄五首
晁冲之（宋代）

渊明诗百篇，无一不说酒。
四顾宇宙间，独与此物厚。
子云苦家宇，日给或亡有。
艰难识奇字，草玄至白首。
时时载酒来，尚赖好事友。
吾兄斯人徒，性亦嗜醇酎。
宁知俗士嫌，益觉儿女孩子丑。
孰云醉无度，婉婉春月柳。
区区布肉论，迟速成同一朽。
但看古圣贤，得如饮者不。
太守王公植松因赋
舒雄（宋代）

滁上分忧老外郎，昔年曾此典南漳。
双旌引过题桥路，五里迎归衣锦乡。
种是万朱松树在，至今民唤作甘棠。
应化非真分第三十二
释印肃（宋代）

有为皆梦形，颠倒执三生。
善财不费力，百城一念登。
次韵答阵梦锡十首
陈造（宋代）

向来应俗用古学，我亦未悔金注昏。
伍胥宰嚭各腐滓，吴歈越吟谁诵冤。
戏书诚师秋景小屏
释道潜（宋代）

黄芦败苇两三丛，彷佛江湖在眼中。雁鸭惊呼缘底事，一时昂首立秋风。
悼静照堂僧
司马光（宋代）

宝阁灰寒静照新，马啼从此踏京尘。金门乞得诗千首，萧寺归时老一身。

弟子去来浑领袖，交朋存殁半簪绅。西风又剪梧桐叶，不见蒲团旧主人。
送鹤还建康章德茂侍郎因成两诗 其二
张镃（宋代）

风仪不称汨泥尘，清向亨衢快举身。鱼钥麟符行作伴，鹭洲燕巷得为邻。

华亭清唳如前日，蜀道高风过昔人。他日侍郎登凤沼，却来湖畔静怡神。
春景 一雨百泉涨
刘辰翁（宋代）

故是春晴好，冬乾已隔年。一番经过雨，百道涨新泉。

破屋移偏湿，荒陂断复连。浮山通寺驿，眢井出潮田。

地脉天能续，檐声石亦穿。仇池九十九，蜡屐去无缘。
次曲江先寄太守刘宜翁五首 其二
郭祥正（宋代）

路绝曹溪孰敢过，主君才辨泻悬河。一时风物应丕变，入眼山川秀气多。
副总兵马芳芳陷虏中十二年而归在虏中亦称为
唐顺之（明代）

穹庐元以射雕称，一骑常先万马腾。
意气肯甘胡地老，勋名终属汉坛登。
斫残右臂方挥刃，殪尽追锋未释冰。
归自虏中还破虏，古来名将亦谁曾。
远游篇
范叔中（清代）

仙人手把金芙蓉，邀我上陟莲花峰。两眼注入沧溟中，浮云遮花扶桑宫。

白日西飞恐成晚，驾天五色横长虹。凤凰仪羽备珍彩，欲集不集无梧桐。

冥冥杳杳脱罗网，亦有数点南飞鸿。怒鲸崔嵬鼓鳞鬣，浪中琐屑多沙虫。

从今唤起人中龙，披虎豹，谒九重。舞干羽，息武功。

泰和世上皆春风，是时勒石留鼎钟。左招黄绮右赤松，长歌归去来山中。

长歌归去来山中。
【越调】黄蔷薇
高克礼（元代）

黄蔷薇过庆元贞燕燕别无甚孝顺，哥哥行在意殷勤。三纳子藤箱儿
问肯，便待要锦帐罗帏就亲。唬得我惊急列蓦出卧房门，他措支刺扯住我皂腰裙，
我软兀刺好话儿倒温存：“一来怕夫人，情性哏，二来怕误妾百年身。”
又不曾看生见长，便这般割肚牵肠。唤奶奶酩子里赐赏，撮醋醋孩儿弄璋。
断送得他萧萧鞍马出咸阳，只因他重重恩爱在昭阳，引惹得纷纷戈戟闹渔阳。哎，
三郎，睡海棠，都则为一曲舞霓裳。
登焦山绝顶和借庵韵
与宏（清代）

扪葛攀萝上碧霄，百盘千级路迢迢。披襟我又登蓬岛，放眼人迢看海潮。

东汉此山才有姓，西江无水不来朝。褰衣直扣双峰阁，认得华阳旧鹤巢。
八日泊故人亭观二水合流处
项安世（宋代）

各自南来共北流，孤亭直下对中洲。
湘流几日发阳朔，潇水伴吾离永州。
预戒篙工泊江口，急穿巾子上山头。
哦诗未了寒催客，却下篷窗唤解舟。
为晋宁诸子说春秋口占自笑四首
王夫之（明代）

腹借征南库，灯邀汉寿光。伤心难自遣，开卷是春王。
太平寺
符锡（明代）

太平一片石，拔地拄烟霞。芳树春含雨，晴空鸟散花。

麓盘经阁迥，泷悍石梁斜。几日乘幽暇，重来问法华。
方干岛
徐天祐（宋代）

平生心事白欧知，一卷云庵处士诗。占得镜中奇绝处，祇缘身值广明时。
八百石洞
胡僧孺（宋代）

八百遗踪石室存，神仙杳邈事难论。云浮绝顶人常见，龙起深潭昼亦昏。

信有林泉閒日月，好将名利付乾坤。他年栖隐山畴下，咫尺烟萝再可扪。
水调歌头 清明严濑
韩淲（宋代）

今古钓台下，行客系扁舟。扁舟何以，云山千叠亦东游。

我欲停桡一醉，与写平生幽愤，横管更清讴。小上客星阁，短鬓独搔头。

风乍起，烟未敛，雨初收。一年花事，数声鶗鴂欲春休。

吊古怀贤情味，只有浮名如故，谁复识羊裘。赖得玄英隐，相望此溪流。
经武夷山
陈襄（宋代）

万叠层峦接远空，瑞云晴霭气溶溶。
高于太华五千仞，秀出巫阳十二峰。
蕙账晓寒飞鹤怨，桃源春尽落花浓。
鸾凰一啸最深处，仙客楼台有几重。
辛丑十一月朔桂花方开十一日喜得第五男
张天赋（明代）

迟迟烂熳开，贞元会合培。喜与一阳复，香从天上来。
寄朱昌叔
王安石（宋代）

清江漫漫绕城流，尚忆城边系小舟。
射虎未能随李广，割鸡空小戏言游。
云埋塞路惊尘合，霜入春风满鬓愁。
此日君书苦难得，谩多鸿雁起南洲。
虎丘剑池
李源道（元代）

倚天长剑斫山破，劈石对峙寒潭清。何年自出造化异，万古不与豪雄争。

涧深黑虎威狞立，树老青龙鳞甲生。莲花峰头有玉井，谁当并此赋峥嵘。
秋日即事三首 其三
王之道（宋代）

俛仰黄花集，澄清九月秋。预愁新任迫，难为故人留。

风去山光合，江回水气浮。何当脱羁绊，同办五湖舟。
乔令真赞
黄庭坚（宋代）

抱璞而居，其谁别玉。
乔君不献，自尊两足。
窥其狱户，视其邑庭。
吏无重糈，民有颂声。
提平如砥，持廉如水。
观其中，公清有余。
相其貌，固凡人耳。
中兴寺琼翠阁次乔梦符韵
葛洪（魏晋）

兰若凭高处，风虚阁自凉。
川林输望迥，日月对闲长。
洒落幽人暇，奔驰俗累忙。
何时足生理，卜筑并山阳。
题城南书院三十四咏
张栻（宋代）

铙鼓喧豗十里城，人情正喜上元晴。
瘦筇独立湖边路，却有白鸥同眼明。
承漠公承议颁示佳章谨次元韵
杨武仲（宋代）

当年台阁仰英游，此日还乡接旧俦。共喜故人攀凤翼，伫膺新诏觐螭头。

清欢且尽三春乐，闲饮能消五载愁。夸听郢中歌白雪，敢将巴曲强论酬。
苕溪杂兴四首
苏泂（宋代）

笔判虚空也太奇，古今天下几多诗。
虚空判了元无尽，信手拈来自不知。
昔陈北山赵南塘二老各有观物十咏笔力高妙暮
刘克庄（宋代）

未省吞腥腐，惟承晚露餐。
三年齐女怨，千首孟郊寒。
腹馁鸣尤激，身轻蜕不难。
何须珥华冕，吾欲挂吾冠。
又三首
刘克庄（宋代）

年高难结草鞋缘，道远贫无犊负辕。
惟有加餐两个字，忉忉衍作百千言。
题赵知德所居
洪皓（宋代）

黄柑压树酒浮，蚁红叶满林梅放花。
三叠青山老竹杖，十年明月故人家。
丁卯元日十首
刘克庄（宋代）

真率会居同社长，屠苏酒让一家先。
垂髫孙各欣新岁，华发翁偏惜旧年。
重庆阃治十咏·一廉堂
李曾伯（宋代）

九重怀井络，一字侈奎章。
来者思冰檗，其毋顷刻忘。
观物四首 其一 蛩
岳珂（宋代）

春蚕缲茧白如霜，机妇停机待天凉。井蛩一夜秋已至，寸丝千结萦柔肠。

催租吏嚣翁媪怒，裘葛未成心转苦。篝灯促织永夜忙，悔杀比邻日长语。
鹧鸪天·岸柳黄深绿已垂
卢祖皋（宋代）

岸柳黄深绿已垂。庭花红遍白还飞。

几回画蜡银台梦，双字香还金缕衣。

山浅澹，水茫澹，水茫弥。顿无消息许多时。

杏梁知有新来燕，下却重帘不放归。
兰语篇
鲍倚云（清代）

幽芳不知春，春赴桃蹊水。回波忆旧雨，冥濛晓烟里。

畴昔子慕予，窈窕竟奚似。目成山之南，清川渌如此。

萧萧秋雨恶，檐端孕花蕊。酷腊酿奇寒，土乾未滋蚁。

引领期入房，吹衣北风起。根垡暗已朽，处堂昧生理。

怨长交不终，媒劳复谁倚。酾酒与花盟，花光去若驶。

荪兮独自愁，何人信予美。
偶宴西蜀摩诃池
畅当（唐代）

珍木郁清池，风荷左右披。浅觞宁及醉，慢舸不知移。

荫簟流光冷，凝簪照影欹。胡为独羁者，雪涕向涟漪。
八卦亭偶望
洪繻（清代）

海天无际暮烟浮，一线秋空数点愁。车马往来南北路，估帆向背东西流。

青山出水围城郭，红树穿云压市楼。偶欲放歌亭下去，岚光月色暂勾留。
时平后春日思归
刘长卿（唐代）

一尉何曾及布衣，时平却忆卧柴扉。

故园柳色催南客，春水桃花待北归。
生查子
高观国（宋代）

飞花澹澹风，破暖疏疏雨。香润玉阶尘，翠湿纱窗雾。

钿筝离雁行，宝箧留钗股。惟有凤楼魂，夜夜江南路。
初见山花
范成大（宋代）

三日晴泥尚没几，几将风雨过年华。
湘东二月春才到，恰有山樱一树花。
梅花
潘牥（宋代）

柴门尽日少蹄轮，坐对横窗数点春。
心向雪中偏暴白，影来月下亦精神。
十分洗尽铅华相，百劫修来贞洁身。
笑杀唐人风味短，不应唤作弄珠人。
冬末同友人泛潇湘
杜荀鹤（唐代）

残腊泛舟何处好，最多吟兴是潇湘。就船买得鱼偏美，踏雪沽来酒倍香。

猿到夜深啼岳麓，雁知春近别衡阳。与君剩采江山景，裁取新诗入帝乡。
看童子种豆
郭谏臣（明代）

傍檐时艺豆，插竹便成篱。蔓引清风入，花凝晓露滋。

先秋凉瑟瑟，带月影离离。相对茅茨下，幽居兴在兹。
寄庐山贾处士
许棠（唐代）

时泰亦高眠，人皆谓不然。穷经休望辟，饵术止期仙。

彭蠡波涵月，炉峰雪照天。常闻风雨夜，到晓在渔船。
寄赵十一弟
吕本中（宋代）

亲朋虽近懒追寻，湖岭归来病至今。寄语洪州赵从事，忍令无酒过冬深。
忆江南
崔怀宝（唐代）

平生愿，愿作乐中筝。得近玉人纤手子， 砑罗裙上放娇声。便死也为荣。
虞美人 本意
钱凤纶（清代）

楚歌画角声声发。脆弱边城月。八千子弟久从龙，一夜雕鞍金甲、散长空。

宁教玉碎君王侧。血染征袍赤。贞魂不肯入关中，岁岁吴江波涨、泣春红。
登西南冈卜居遇雨寻竹浪至沣壖萦带…清流茂树云物可赏
韦应物（唐代）

登高创危构，林表见川流。微雨飒已至，萧条川气秋。

下寻密竹尽，忽旷沙际游。纡曲水分野，绵延稼盈畴。

寒花明废墟，樵牧笑榛丘。云水成阴澹，竹树更清幽。

适自恋佳赏，复兹永日留。
题冯司法水月书堂 其二
李曾伯（宋代）

玉局仙翁公案，梅亭老子偈言。莫向空中捉影，要须达处穷源。
升堂颂古五十二首 其三十七
释怀深（宋代）

三十年来信脚行，一朝跳过是非坑。桃花岁岁随流水，一任傍人把路争。
九日宜春苑午憩幕中听大光诵朱迪功诗
陈与义（宋代）

酒酣耳热不能歌，奈此一川黄菊何。
卧听西风吹好句，老夫无恨幕生波。
偈三十五首
释祖珍（宋代）

寻牛须访迹，学道访无心。
迹在牛还在，无心道易寻。
岁暮 其二
严锦（清代）

愤思击筑和荆卿，悲欲投诗赠屈平。泪满一升难换酒，喙长三尺敢谈兵。

负嵎虎问谁能搏，赴壑蛇看不住行。犹得青青几年鬓，那堪愁里听笳声。
过平望三首
杨万里（宋代）

小麦田田种，垂杨岸岸栽。
风从平望住，雨傍下塘来。
乱港交穿市，高桥过得桅。
谁言破书箧，檐取太湖回。
睡起遣怀
陆游（宋代）

百事不能能荷锄，不锄菜畦锄芋区；身存那用十年相，陂壤且为凶岁储。
百事不学学作诗，不作白紵作竹枝；黄陵庙前风浪恶，青衣渡口行人悲。
老病闭门常愦愦，芋不复锄诗亦废；客来剥啄唤不应，一味人间占闲退。
今朝一日三倒床，叹息春昼如年长。
摩挲困睫喜汤熟，小瓶自拆山茶香。
仙马洞
释法显（宋代）

汗血何时别大宛，一嘶洞府已千年。
区区汉武求良药，却是闲中骏骨仙。
寄容贯圭峰 其一
陈献章（明代）

西风扶策上，病骨快新凉。乞米分僧饭，闻香过梵堂。

闭门秋竹静，语鸟暮钟藏。浩浩蒲团上，还同在醉乡。
漳南十咏·圆山庙
蔡襄（宋代）

风雅遗芬岳有神，此山灵祀越千春。
彩毫佳句言犹在，翠剡新词意未真。
绝顶黑林长带雨，曲崖飞磴不留尘。
瘴云收尽秋田熟，跋境肴浆再拜人。
水龙吟·道山玉府真仙
高观国（宋代）

道山玉府真仙，去年再履论思地。西清禁域，眷深名重，年高身退。玉振金声，水增川涌，德兼才贵。爱知章引去，安车稳驾，轩冕付、谈笑外。兰玉孙枝竞秀，奉亲欢、莱衣同戏。蓬莱东接，苎萝西顾，三山耸翠。赐杖清朝，命堂绿野，放怀高致。似太公出将，卫公入相，为苍生起。
燕山亭（杨廉访生日）
曾觌（宋代）

玉立明光，才业冠伦，汉历方承休运。江左奏功，塞垒宣威，紫绶几垂金印。岁晚归来，望丹极、新清氛祲。忠愤。著挠节朋俦，便成嘉遁。

千载云海茫茫，记举目新亭，壮怀难尽。蝴蝶梦惊，化鹤飞还，荣华等闲一瞬。七十尊前，算畴昔、都无可恨。休问。长占取、朱颜绿鬓。
蚁
蒲寿宬（宋代）

玄驹不可絷，若象宁无端。
南柯二十载，梦觉指一弹。
谁云丘垤微，转觉天地宽。
樱桃花
范成大（宋代）

借煖冲寒不用媒，匀朱匀粉最先来。玉梅一见怜痴小，教向傍边自在开。
枢垣早直用岑嘉州和贾舍人早朝诗韵
江人镜（清代）

晓钟声送朔风寒，金井横东夜欲阑。兽炭堆红联短榻，貂裘袭紫簇仙官。

诏书急下封犹湿，冻笔频呵墨不乾。谬荷近臣商国是，敢云时事正艰难。
喜晴
赵蕃（宋代）

地虽湖北稻为乡，岁比曾微一报稂。
望望雨晴求屡告，欣欣守报德俱良。
共朝负笼争晴割，敢爱当檠滴夜凉。
更拟年丰酒初贱，钩藤免饮涩如棠。
感寓
陆游（宋代）

老氏有至言，所贵知我稀。
鄙夫急自衒，岂复择所归！君看珠在渊，草木借光辉；所以古达人，怀玉被褐衣。
吾庐大泽中，岁苦水半扉。
朱门固自好，我亦未必非。
次韵空印游山九首 其二
释德洪（宋代）

危径盘空一线微，游人举足已先疲。大圆光透难遮掩，不学龙牙眼似眉。
秋怀用昌黎韵 其二
秦际唐（清代）

馥馥秋坂兰，颜色难久好。疏疏篱豆花，争妍苦不早。

孤根互相倚，誓以终始保。严霜户外催，畏威两俱槁。

生质本柔脆，零落勿复道。
九月末大风一夕遂安置火炉有感二首
张耒（宋代）

谪官两向黄州火，知是明年何处冬。
须信炎凉相代至，亦知荣辱到头空。
怨咨莫起天公念，燕坐何妨佛理通。
更有墙边一樽酒，能于愁面放春红。
元夜即席
韩偓（唐代）

元宵清景亚元正，丝雨霏霏向晚倾。桂兔韬光云叶重，

烛龙衔耀月轮明。烟空但仰如膏润，绮席都忘滴砌声。

更待今宵开霁后，九衢车马未妨行。
刘氏女自誓为尼怜其操者幸助成之
叶适（宋代）

汉上洪波不可亲，夔州华发自嫌贫。
世间浮想如枯蜡，还向虚空嫁此身。
子夜歌·西泠送春
过春山（清代）

问东君、断红乱碧，恁处是、春归路。白堤外、垂杨摇曳，似倩艳阳留住。

翠冷燕帘，香消蛾岫，依旧成虚度。指西泠桥畔，渔郎归后，夕阳影里，暗催芳杜。

断肠客、青楼梦古，寂寞自伤羁旅。月伴吟魂，花眠醉魄，往事难重举。

想苏台载酒，樽前应满飞絮。芳草天涯，又添离恨，欲共东风语。

黯消魂、烟雨空洲，更闻杜宇。
奉简吴浚仲避地紫岩山
吴景奎（元代）

镜中华发不胜簪，歌咏周南治世音。老骥谩怀千里志，隙驹空负百年心。

传声烽火犹虚远，遁迹山林竟密深。多谢故人怜寂寞，可堪庄舄独哀吟。
七星观
孙觌（宋代）

丘壑心犹在，筋骸老可憎。倚筇欣小愒，躧履看先登。

神马何须驾，尻舆本自兴。九关通一路，欲蹑岭云升。
代题惠山秋霁图
俞晖（明代）

峨峨古惠山，秋郊如立玉。气清轧高穹，厚载亘深轴。

中虚发灵泉，昼夜罔盈缩。泉边有高士，饮泉养虚穆。

诗书济世具，坐费十年读。畜久将大施，苍生待馀沐。

文章况大雅，布帛而菽粟。鄙夫存朽腐，随问致篇牍。

悠然朝野思，感中还愧恧。
答李成季
李复（宋代）

山川错莫不逢春，京洛空多满马尘。李渤请归聊见志，鲁褒著马久知神。

怀沙曾愧垂纶客，击磬兴嗟荷蒉人。向老愈怜筋力弱，空伤涸辙泣穷鳞。
题云山图
潘希白（宋代）

谷口无人烟树迷，雨添新瀑下前溪。
思家只作归程看，疑有春深杜宇啼。
金鸡石在玉山东二首
杨万里（宋代）

相傅石里两金鸡，不记胡商凿取时。
一只遭檎一飞去，至今月落不曾啼。
陈。三阁
孙元晏（唐代）

三阁相通绮宴开，数千朱翠绕周回。

只知断送君王醉，不道韩擒已到来。
祝英台近（题陆壶天水墨兰石）
张炎（宋代）

带飘飘，衣楚楚。空谷饮甘露。一转花风，萧艾遽如许。细看息影转根，淡然诗思，曾□被、生香轻误。

此中趣。能消几笔幽奇，羞掩众芳谱。薜老苔荒，山鬼竟无语。梦游忘了江南，故人何处，听一片、潇湘夜雨。
春轩下有蔷薇予初至时生意盖仅存耳予为灌溉
张耒（宋代）

堂下蔷薇亲灌溉，辛勤才见一春花。
时如转毂无停轨，客似飞春不定家。
一岁相邀伴寂寞，明年谁复对芳华。
驱车又向黄州去，风月相望一叹嗟。
登北固楼
黄仲则（清代）

振衣直上最高楼，吴楚青苍一望收。
此地山形常北顾，千年江水自东流。
乾坤莽莽鱼龙气，今古愔愔花月愁。
不尽狂澜走沧海，一拳天与压潮头。
塞下曲
许浑（唐代）

夜战桑乾北，秦兵半不归。
朝来有乡信，犹自寄寒衣。
题徐希孟云林卷兼柬王之常
王汝玉（明代）

东吴山水郡，我家万山中。自从别猿鹤，振佩明光宫。

云林结遐想，美人邈难从。之子山中来，都门忽相逢。

我家南窗下，幽兰滋几丛。天寒露华陨，花叶应丰茸。

路远莫能采，恐随萧艾同。送子凤城外，长江生西风。

明将卧云林，五湖烟水东。我有所思者，同心复同宗。

怀之不可见，使我心仲忡。因君为报谢，蕙帐非终空。
宣圣庙桃李盛开约乡中亲旧同饮花下
杨弘道（元代）

春来桃李便承恩，况复儒宫稳托根。丧乱不堪忧故国，英华犹觉在吾门。

奈何日月驰双毂，思与亲朋罄一樽。共趁东风花下饮，此间虽小胜名园。
赋得暮雨送李胄
韦应物（唐代）

楚江微雨里，建业暮钟时。
漠漠帆来重，冥冥鸟去迟。
海门深不见，浦树远含滋。
相送情无限，沾襟比散丝。
题琴轩
胡奎（元代）

南州有高士，手抱龙门桐。披襟坐磐石，泠泠和松风。

上弦奏鸣凤，下弦鼓飞鸿。寄情山水间，所乐无终穷。
邛州俯听三省堂
文同（宋代）

将欲言治人，必先由正身。
身正人自治，此化行如神。
总总群圣书，论说尤谆谆。
后贤守为法，不敢忘逡巡。
有欲著其迹，更假他物神。
或取几杖明，或用盘盂陈。
或则铭于座，或则书于绅。
此皆贪道者，欲己日夕亲。
涵泳既滋久，盛德光璘璘。
鲁侯相门子，佩义而服仁。
来乘别驾舆，齿发何青春。
开口议政事，条件皆有伦。
春露与秋霜，畏爱其吏民。
尚惧有片缺，不使其质纯。
乃于厅事侧，开轩承甲寅。
题曰三省堂，大构高榜新。
地古物象野，水竹清衣巾。
公暇每居此，寂嘿如隐沦。
冥心以自观，外揣复内循。
一有所不逮，补绽无纤尘。
既已自作诗，文理相彬彬。
宛转示明戒，欲使风俗淳。
愚重侯所存，再拜无辞频。
待己固如此，贤哉君子邻。
常愿此基构，永不罹荆榛。
有坏则请修，使之名不泯。
金明池·咏寒柳
柳如是（明代）

有怅寒潮，无情残照，正是萧萧南浦。更吹起，霜条孤影，还记得，旧时飞絮。况晚来，烟浪斜阳，见行客，特地瘦腰如舞。总一种凄凉，十分憔悴，尚有燕台佳句。
春日酿成秋日雨。念畴昔风流，暗伤如许。纵饶有，绕堤画舸，冷落尽，水云犹故。忆从前，一点东风，几隔着重帘，眉儿愁苦。待约个梅魂，黄昏月淡，与伊深怜低语。
梅
董贞元（宋代）

谀佞盈廷不可闻，那堪世事日侵寻。三槐九棘浮云外，一树寒梅寄我心。
偈颂七十二首
释祖钦（宋代）

机夺机，句夺句。
觌面相呈，更无回互。
棒头有眼，迥出常电表，
语下无私，如何分付。
贱籴志喜
林俊（明代）

积旬风雨作春寒，是处平流泻激湍。南野烟花愁外望，小庭月激病中看。

照瘢转见催租急，举火翻怜度日难。晨起忽闻开贱籴，老怀重为放情宽。
书定林院窗
王安石（宋代）

竹鸡呼我出华胥，起灭篝灯拥燎炉。
试问道人何所梦，但言浑忘不言无。
夏日同诸君访黄元枢于禹钧刺史邸得中字
胡应麟（明代）

踪迹频年怅转蓬，披襟聊此坐雄风。平原十日心期在，河朔千秋意气同。

南郭几凭朝雨后，西堂帘卷夕阳中。无论异日黄香誉，明月双悬射彩虹。
送杨八给事赴常州
白居易（唐代）

无嗟别青琐，且喜拥朱轮。五十得三品，百千无一人。

须勤念黎庶，莫苦忆交亲。此外无过醉，毗陵何限春。
菩萨蛮（梅林渡寄兴伯）
赵师侠（宋代）

行舟荡漾鸣双桨。江流为我添新涨。指顾隔汀洲。人归心尚留。

阳关三叠举。怨柳离情苦。何似莫来休。不来无许愁。
凝露堂木犀恶人二首
杨万里（宋代）

雪花四出剪鹅黄，金屑千麸糁露囊。
看去看来能几大，如何著得许多香。
题万松亭 其二
韩驹（宋代）

老夫爱此摩云干，欲下黄冈尚据鞍。一疋犹无好东绢，凭谁貌出万松看。
朝中措 九日周国正席间赋长短句
韩淲（宋代）

年年羞插菊花游。华发不禁秋。此日遨头寻胜，消除万斛清愁。

湿云凉雨南台上，歌动玉溪流。俯仰人间今古，多情破帽飕飕。
江南好
赵师侠（宋代）

天共水，水远与天连。天净水平寒月漾，水光月色两相兼。月映水中天。

人与景，人景古难全。景若佳时心自快，心还乐处景应妍。休与俗人言。
拟寿长春祠何老
徐渭（明代）

云母何姑粉，增城几叶春。冯心行好事，作屋住仙人。

锻柳堆山铁，眠松弄水银。面上桃花色，流年始七旬。
晒蓑亭 其三
赵蕃（宋代）

爱竹旧时王子猷，造门忘主见风流。如君不但无锁钥，更向山阴具小舟。
次刘学录梅韵
陈宓（宋代）

春风来信已分明，不待骚人玉笛横。
莫道未开难等候，开时却恐转关情。
寄光化退居李晋卿
梅尧臣（宋代）

久无归田人，今喜子去禄。
移家汉水滨，日见汉水绿。
川鳞可为汉，山毛可为蔌。
竟岁厌往还，行堤乐风俗。
青巾艑上郎，漆鬓颜如玉。
倚樯临落照，独唱江南曲。
听若在江南，欢然自为足。
我心虽有羡，未遂平生欲。
更期毕婚嫁，方可事岩麓。
买山须买泉，种树须树竹。
泉以濯吾缨，竹以慕贤躅。
此志应不忘，他时同隐录。
送胡信中复入太赖诗
赵撝谦（明代）

精金藉陶冶，庶几成鼎铉。良玉赖琢磨，自然成瑚琏。

人生苟不赖，百岁胡能善。彼美定安辞，劬书尤黾勉。

挟策试神京，酬酢如丸转。蕴真能若是，果与瀛洲选。

一归觐庭闱，复去朝藻冕。送别蕙江头，姓氏响幽巘。
题法时帆诗龛向往图 其一
翁树培（清代）

异代诗人萃一堂，风流千载说柴桑。打钟扫地三生梦，可少同龛爇瓣香。
送李司直使吴（得家花斜沙字，依次用）
张众甫（唐代）

使臣方拥传，王事远辞家。震泽逢残雨，新丰过落花。

水萍千叶散，风柳万条斜。何处看离恨，春江无限沙。
春怀次韵
于石（宋代）

弄晴天气半昏明，春思不如诗思新。
芳草斜阳王谢燕，落花流水晋秦人。
百年台榭几杯酒，一片笙歌九陌尘。
可笑游蜂贪酿蜜，引渠儿辈口生津。
望九疑
李纲（宋代）

洞庭渺漭芦苇秋，九疑联绵烟霭浮。重瞳一去不复返，苍梧云物空疑愁。

两阶干羽久寂寞，千古夷夏相仇雠。安得垂衣转琴轸，薰风为解吾民忧。
寻隐者不遇
贾岛（唐代）

松下问童子，言师采药去。
只在此山中，云深不知处。
金陵杂兴二百首 其一七四
苏泂（宋代）

立夏连朝刬地寒，看承芍药倩园官。秋千拆罢无聊赖，轩槛周遭绿一般。
送道州使君江西张正父
释居简（宋代）

词学清流属上游，可曾轻外叹迟留。半生萧洒居仁宅，千骑精明赴道州。

曾拟朝阳鸣老凤，暂从楚水问盟鸥。不妨高索山人贾，款曲归来尽黑头。
次韵刘寺簿二首 其一
赵蕃（宋代）

山寺方同祭祀斋，忽惊茧纸一诗开。从今傥使亲馀论，愿戒应门许数来。
北窗
陆游（宋代）

北窗无俗物，三伏有余凉。
玉麈消长日，风漪可一床。
盏分新作茗，炉拨欲残香。
却岸纱巾去，翛然野水傍。
夏驾湖
杨备（宋代）

湖面波光鉴影开，绿荷红芰绕楼台。
可怜风物还依旧，曾见吴王六马来。
被酒昼眠梦在西山戒坛寺中得松翻急雨未全龙之句醒成之
陈曾寿（清代）

忆宿西山最上重，琳宫高下占诸峰。锒铛夜度台廊迥，荦确晨披草木浓。

殿裹乌云犹耸日，松翻急雨未全龙。旧游历历成残梦，剩拾山门一杵钟。
过云木冰记
黄宗羲（清代）

岁在壬午，余与晦木泽望入四明，自雪窦返至过云。雰霭淟浊，蒸满山谷，云乱不飞，瀑危弗落，遐路窈然。夜行撤烛，雾露沾衣，岚寒折骨，相视褫气。呼嗟咽续，忽尔冥霁地表。云敛天末，万物改观，浩然目夺。小草珠圆，长条玉洁，珑松插于幽篁，缨络缠于萝阙。琤琮俯仰，金奏石搏。虽一叶一茎之微，亦莫不冰缠而雾结。余愕眙而叹曰：“此非所谓木冰乎？春秋书之，五行志之，奈何当吾地而有此异也？”言未卒，有居僧笑于傍曰：“是奚足异？山中苦寒，才入冬月，风起云落，即冻飘山，以故霜雪常积也。”

盖其地当万山之中，嚣尘沸响，扃鐍人间。屯烟佛照，无殊阴火之潜，故为愆阳之所不入。去平原一万八千丈，刚风疾轮，侵铄心骨。南箕哆口，飞廉弭节；土囊大隧，所在而是。故为勃郁烦冤之所不散，溪回壑转，蛟螭蠖蛰，山鬼窈窕，腥风之冲动，震瀑之敲嗑。天呵地吼，阴崖冱穴，聚雹堆冰，故为玄冥之所长驾；群峰灌顶，北斗堕脅，藜蓬臭蔚，虽焦原竭泽，巫吁魃舞。常如夜行秋爽，故为曜灵之所割匿。且其怪松入枫，礜石罔草，碎碑埋甎，枯胔碧骨，皆足以兴吐云雨。而仙宫神治，山岳炳灵，高僧悬记，冶鸟木客，窅崒幽深。其气皆敛而不扬，故恒寒而无燠。

余乃喟然曰：“嗟乎！同一寒暑，有不听命于造化之地；同一过忒，有无关于吉凶之占。居其间者，亦岂无凌峰掘药，高言畸行，无与于人世治乱之数者乎？”余方龃龉世度，将欲过而问之。
田家杂兴八首
储光羲（唐代）

春至鶬鹒鸣，薄言向田墅。不能自力作，黾勉娶邻女。

既念生子孙，方思广田圃。闲时相顾笑，喜悦好禾黍。

夜夜登啸台，南望洞庭渚。百草被霜露，秋山响砧杵。

却羡故年时，中情无所取。

众人耻贫贱，相与尚膏腴。我情既浩荡，所乐在畋渔。

山泽时晦暝，归家暂闲居。满园植葵藿，绕屋树桑榆。

禽雀知我闲，翔集依我庐。所愿在优游，州县莫相呼。

日与南山老，兀然倾一壶。

逍遥阡陌上，远近无相识。落日照秋山，千岩同一色。

网罟绕深莽，鹰鹯始轻翼。猎马既如风，奔兽莫敢息。

驻旗沧海上，犒士吴宫侧。楚国有夫人，性情本贞直。

鲜禽徒自致，终岁竟不食。

田家趋垄亩，当昼掩虚关。邻里无烟火，儿童共幽闲。

桔槔悬空圃，鸡犬满桑间。时来农事隙，采药游名山。

但言所采多，不念路险艰。人生如蜉蝣，一往不可攀。

君看西王母，千载美容颜。

平生养情性，不复计忧乐。去家行卖畚，留滞南阳郭。

秋至黍苗黄，无人可刈获。稚子朝未饭，把竿逐鸟雀。

忽见梁将军，乘车出宛洛。意气轶道路，光辉满墟落。

安知负薪者，咥咥笑轻薄。

楚山有高士，梁国有遗老。筑室既相邻，向田复同道。

糗糒常共饭，儿孙每更抱。忘此耕耨劳，愧彼风雨好。

蟪蛄鸣空泽，鶗鴂伤秋草。日夕寒风来，衣裳苦不早。

梧桐荫我门，薜荔网我屋。迢迢两夫妇，朝出暮还宿。

稼穑既自种，牛羊还自牧。日旰懒耕锄，登高望川陆。

空山足禽兽，墟落多乔木。白马谁家儿，联翩相驰逐。

种桑百馀树，种黍三十亩。衣食既有馀，时时会亲友。

夏来菰米饭，秋至菊花酒。孺人喜逢迎，稚子解趋走。

日暮闲园里，团团荫榆柳。酩酊乘夜归，凉风吹户牖。

清浅望河汉，低昂看北斗。数瓮犹未开，明朝能饮否。
横吹曲辞。出塞
皇甫冉（唐代）

吹角出塞门，前瞻即胡地。三军尽回首，皆洒望乡泪。

转念关山长，行看风景异。由来征戍客，各负轻生义。
渔家傲 以上周咏先校旧抄圭塘款乃集本许有
许有孚（元代）

雪后西山崖壁峭。奇观难与他人道。煨宇有炉无客造。从壑诮。巡檐且索梅花笑。冷蕊疏花开矫矫。水村妆点霜林槁。赖有此君同节操。成二宝。浅斟低唱渔家傲。
马雨耕住相图
姚鼐（清代）

自有天地驱羲娥，风云变灭流江河。我昔婴稚今发皤，如箭逝弩丝运梭。

直逮建翣嘶《虞》歌，焉得停晷容婆娑。君取住义将云何，君言变者自迁讹。

有不变者常无他，心如死灰身槁柯。所住非中非四阿，须弥蚊睫谁么么。

稊米万物非寡多，万劫靡辨于刹那。了无未来与已过，此为住义奚可诃。

我闻尘根相荡磨，应无所住传佛陀。须菩提闻涕滂沱，今始知道异昔科。

况君涉世犹同波，画成戴发为优婆。忽然念起火焚和，恐君禅病容未瘥。

因言生义皆网罗，住与不住同偏颇，更请断臂求达摩。
俞广文以诗定交次韵奉答
章甫（宋代）

懒慢易招咎，贫贱难相知。
客归二十年，破屋临江湄。
遣闷岂无酒，寄怀徒有诗。
慷慨思古人，恨不生同时。
去秋君始来，云雾容一披。
别去冒朔雪，归来迎南颸。
载登君子堂，爽气生芝眉。
剧谈两无碍，并驾行通逵。
省闱冠多士，泮宫聊养颐。
霄汉自茲始，羽翮随所之。
门阑谢俗子，游戏惟毛锥。
高吟起我病，意欲相箴规。
琢句要须工，一字亦有师。
逢迎君忽倦，追逐吾敢辞。
人生俱寄耳，况乃多别离。
紫岩杂咏·坳池
曾协（宋代）

峭绝崩云处，泓澄忽此逢。
宁知一勺水，清润入千峰。
寄题李棠轩宗伯玉华洞天二首 其二
于慎行（明代）

城傍林壑远嚣尘，卜筑当年隐上真。玉几金床三岛胜，琪花瑶草四时新。

袛疑平地探灵境，不识前身是主人。亦有洞名争未得，可怜天隔锦江春。
三禽言
江心宇（宋代）

布布谷，哺哺雏。
雨苦苦，去去乎。
吾苦苦，吾苦苦，
吾顾吾姑。
题吴微仲常斋
李吕（宋代）

人心非无常，自为外物禁。
喜怒烈火炽，宠辱铦锋森。
从兹失本然，至理而浮沉。
达人解其会，魔军讵能侵。
盘石可转移，明月犹晴阴。
卓然有所立，此道古与今。
颜渊无终食，隈子不动心。
充君名斋志，前修端可寻。